Baie van die dinge wat ons “reg” gedoen het op ons tuisonderwys pad was nie juis beplan nie. Dikwels was dit net genade dat ons die regte ding op die regte tyd gedoen het.
Deesdae is dit nie meer veilig om so alleen met die kinders te gaan stap nie, maar die vaardighede wat hulle geleer het gebruik hulle nog daagliks. So het hulle self ontdek dat die vreemde goggatjies in die tuin inderdaad die larwe fase van lieweheersbesies is. Ek moes vir mnr google inspan om te bevestig dat hulle inderdaad reg is!
Daarby is hulle besig om vir kleinsus nou ook te leer. Ek moet gereeld hoor hoe hulle haar roep om iets te kom kyk in die tuin, van goggas en plant tot voëls en ander diertjies. Hulle het self besef watter klanke die jong hadida in sy nes maak as hy honger is, dat ‘n suikerbekkie nes gemaak het in die voortuin en hulle bou hulle eie plaas / woud in die agtertuin. En natuurlik moet die ontdekkings vir mamma ook gewys word.
Ons is natuurlik ekstra bevoorreg om oorkant ‘n lieflike park te woon waar ‘n ongelooflike verskeidenheid wilde blomme die tyd van die jaar te sien is. Laas week het ons weer ‘n dag so tussen die blomme deur gebring.
Moet nooit die waarde van tyd in die natuur onderskat nie. Kinders leer vaardighede aan wat deesdae skaars geword het. Hulle leer van die dinge rondom hulle op ‘n praktiese manier wat hulle nie sommer vergeet nie.
En natuurlik is die lente die perfekte tyd om ons voete by die deur uit te sit en net al die pragtige blomme te geniet.